Füa de Bühnanveaseon is da Naum Schladriwux in Pudelkopf vaändat wuan. Uasprüngli håt da Nestroy voaghåbt, dee Roin söwa zum spüln, stattdem håt ea daunn in Eduard gebn und da Schladriwux/Pudelkopf is vom Wenzel Scholz doagstöllt wuan, da Friedrich Hopp håt in Zolleinnehmer Strizl, da Ignaz Stahl in Vawoita Miller, de Elise Zöllner de Magd Margareth gspült. Des Stückl is insgesaumt åchtzehnmoi aufgfüaht wuan, a (misslungane) Wiedaaufnauhm 1839 im Leopoldstädter Theater håt nua drei Vusstöllungan dalebt.